钦定古今图书集成/明伦汇编/氏族典/第395卷 > 李伯温
## 钦定古今图书集成/明伦汇编/氏族典/第395卷 > 李伯温

按《元史李伯温传》：伯温，守贤之孙，彀之子也。长兄惟
则，怀远大将军，次伯通。岁甲戌，锦州张致叛，国王木
华黎命击之，大战城北，伯通死焉。伯温行平阳元帅
府事，镇青龙堡。平阳陷，弟守忠被执，选骁勇拒守。久
之，金人尽锐来攻，守卒夜多遁去。李成开水门导敌
入，伯温谓左右曰：“吾弟已被执，我不可再辱，汝等宜
自逃生。”即拔剑杀家属，投井中，以刃植柱刺心而死。
子守正，幼质于木华黎，后为平阳守。轩成据隰州，守
正往击之，中矢伤足，及归，疮甚。金人攻平阳，守正裹
疮战殁，大帅以其兄守忠代之。丁亥夏，金纥石烈真
袭击平阳，城陷，金人执守忠至汴，诱以高爵使降，守
忠骂之，语恶，金人怒，置守忠铁笼中，火炙死。〈按李守贤传金

大安初，守贤暨兄庭植、弟守正、守忠从兄伯通。伯温归款于太师、国王木华黎。守贤卒，子彀嗣。彀子十一人，伯温见《忠义传》。是以伯温为守贤兄，又以伯温为守贤孙也。此传言伯温弟守忠被执，又言“子守正战没，大帅以其兄守忠代之” ，是以守忠为伯温弟，又以守忠为伯温子侄行也。史恐有讹，存之以俟考核。